ดันไทยฮับการเงินซีแอลเอ็มวี
ธปท.เตรียมทำยุทธศาสตร์ ยกระดับไทยเป็นศูนย์กลางการเงินในกลุ่ม CLMV ใน 3 ปี เสนอบอร์ดแบงก์ชาติในอีก 2 สัปดาห์
7 ส.ค. 2559

โพสต์ทูเดย์ - ธปท.เตรียมทำยุทธศาสตร์ ยกระดับไทยเป็นศูนย์กลางการเงินในกลุ่ม CLMV ใน 3 ปี เสนอบอร์ดแบงก์ชาติในอีก 2 สัปดาห์
นายดอน นาครทรรพ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย (ธปท.) เปิดเผยว่า ธปท.ได้เตรียมเสนอแผนกลยุทธ์ระยะเวลา 3 ปี จะยกระดับไทยเป็นศูนย์กลางการเงินในกลุ่มประเทศกัมพูชา สปป.ลาว เมียนมา เวียดนาม (CLMV) ให้ที่ประชุมคณะกรรมการ ธปท.พิจารณาเบื้องต้นใน 2 สัปดาห์หน้า
ทั้งนี้ ยุทธศาสตร์ดังกล่าวจะสอดคล้องกับแผนพัฒนาระบบสถาบันการเงินระยะที่ 3 โดยสนับสนุนสถาบันการเงินไทยสามารถประกอบธุรกิจในภูมิภาคอาเซียนได้สะดวกขึ้น ซึ่งมีการเปิดเจรจาเปิดเสรีภาคธนาคารกับประเทศอาเซียน จะมีการให้สิทธิพิเศษสำหรับสมาชิกในอาเซียนเข้ามาเปิดสถาบันการเงินมากกว่าประเทศนอกกลุ่ม เป็นต้น
นอกจากนี้ จะมีการเชื่อมโยงระบบการชำระเงินในภูมิภาค เช่น เอทีเอ็ม และการสนับสนุนการใช้เงินสกุลท้องถิ่นในการชำระค่าสินค้าและบริการระหว่างประเทศ ซึ่งจะทำให้เพิ่มทางเลือกในการชำระค่าสินค้าและบริการลดต้นทุนการแลกเปลี่ยนเงิน ลดความเสี่ยงของการพึ่งพาสกุลเงินหลัก และอำนวยความสะดวกการค้าภายในภูมิภาค
“ธปท.ต้องการให้ไทยเป็นศูนย์กลางการเงินอาเซียน แต่ธนาคารพาณิชย์ของไทยมีขนาดสินทรัพย์ที่เล็กกว่าสิงคโปร์และมาเลเซียมาก ซึ่งทำให้ต้นทุนสูงกว่าและต้องเผชิญกับการแข่งขันที่สูง แต่การจะยกระดับไทยเป็นศูนย์กลางการเงินในกลุ่ม CLMV มีโอกาสเป็นไปได้สูง เพราะได้เปรียบด้านที่ตั้งภูมิภาคกว่าประเทศคู่แข่ง” นายดอน กล่าว